al'astair - afrikaanse rock 'n tjank
Al'astair is lank, lank gelede… op De Aar gebore.In de lig van die latere verloop van sy lewe moet dalk aanvaar word dat dit maar 'n moeilike geboorte sou gewees het. De Aar is amper in die middel van die wêreld, en was destyds byna in die middel van niks, in die uitgestrekte en soms droë Karoo. Oor die jare het iets van die Karoo se brakwater vir altyd in Al'astair se are agtergebly…
Hy is as 'n blote kleuter tot die verhoog verlei-sy Ma het n musieksblyspel, "Kom Dans Klaradyn", geskryf, en met skoolkinders landwyd op die planke gebring – met Al'astair, sy boetie en sy sussie saam op die verhoog:"Ek het met totale verstomming, groot oë en gespitse ore na die musiek en sang geluister, en vir my was dit weergaloos…"
Maar toe vat die gesin die lang pad na die Boland, Worcester toe, in 'n bruin 1947 Hudson Hornet. Na die vaal Karoo word Al' astair voluit getref deur die kleure van die Bolandse berge en wingerde, en 'n mengelmoes van kulture: Afrikaanse mense, Engelssprekendes, Franse, Joodse mense, Portugese en Italianers - almal saam. Hy probeer om rugby te speel, hardloop atletiek, neem klassieke klavierlesse (wat sy musiekonderwyser tot gebed noop), word 'n lid van die skoolkoor, en neem ook jazz-klavierlesse. Die nimmereindigende wind op Worcester "waai my kop heeltemal deurmekaar" en op 11 jarige ouderdom skryf hy sy eerste gediggie. Later peroxide hy sy hare groen-wit tydens 'n skoolvakansie, tot onsteltenis van sommige erg-konserwatiewe onderwysers. Maar die groenerige kop het moontlik baie jare later weer uitgeslaan…